František Václav Míča

František Antonín Václav Míča (ankaŭ Micza aŭ Mitscha) () (naskiĝis la 5-an de septembro 1694 en Třebíč - mortis la 15-an de februaro 1744 en Jaroměřice nad Rokytnou) estis ĉeĥa baroka muzikkomponisto kaj kapelestro, aginta en la kastelo Jaroměřice nad Rokytnou.

Konatas precipe kiel aŭtoro de supozeble la unua ĉeĥlingva opero.

 Vivo 
eta|maldekstra|la kastelo Jaroměřice fariĝis dum la agado de Míča tutlande grava centro de la tiama muzika vivo
Sian muzikan kleriĝon li ricevis ĉe sia patro Mikuláš Ondřej Míča, orgenisto en Jaroměřice nad Rokytnou. Li fariĝis sekretario de la grafo Johann Adam Qustenberg (1678–1752), konata mecenato de artoj, kun kiu li forvojaĝis al Vieno. Tie li ludis en lia kapelo kaj daŭrigis siajn muzikajn studojn. . En 1722 li revenis al la kastelo en Jaroměřice nad Rokytnou, kie li ĝis fino de sia vivo agis kiel organizanto de kastelaj operspektakloj, komponisto, kapelestro kaj tenoristo.

 Verkaro 
Míča estis fekunda komponisto, sed multaj el liaj verkoj bedaŭrinde ne konserviĝis.
En sia verkaro li daŭrigis modelojn de Giacomo Carissimi kaj Antonio Caldara, sed samtempe li esence kontribuis al evoluo de la fruklasikisma sonata formo.

Li komponis precipe porokazan muzikon por la nobelaro, precipe serenadojn, gratulkantatojn, sed ankaŭ 5 operojn (inter ili "O původu Jaroměřic" - "Pri la deveno de Jaroměřice", el 1730, konsiderata kiel la plej malnova konserviĝinta ĉeĥlingva opero verkita de ĉeĥa aŭtoro), kaj plurajn t.n. "sepolcro", fruan formon de oratorio.

Ofte estas al li mise atribuata aŭtoreco de la Sinfonia in Re (Simfonio D maĵor), trovita en 1939 kaj eldonita 1946 kaj prezentita kaj registrita de pluraj konataj muzikensembloj (i.a. ankaŭ de Rafael Kubelík kun Ĉeĥa filharmonio).
Muzikologia esploro atestis, ke la aŭtoro povas esti ne li, sed plej supozeble lia nevo František Adam Míča (1746-1811).

 Literaturo 
 HELFERT, Vladimír. Hudba na jaroměřickém zámku, František Míča. Praha : Česká akademie věd a umění, I/69, 1924.

 Eksteraj ligiloj 
 Míča en Classical Composers Database
 Biografia artikolo en la arkivo de la Ĉeĥa radio 
 Informo pri kompaktdisko kun la opero "Pri la deveno de Jaroměřice"

Kategorio:Ĉeĥaj barokaj komponistoj
Kategorio:Ĉeĥaj komponistoj
Kategorio:Ĉeĥaj muzikistoj
Kategorio:Ĉeĥaj klasikaj komponistoj